text: Østeuropæiske tricktyve stjal cigaretter
  27 juni 2015 kl. 09.32
  Sydøstjyllands Politi eftersøger tre østeuropæiske mænd, som fredag aften stjal 30-40 kartoner cigaretter ved et tricktyveri i Fredericia.
  Tyveriet skete ved 19.30-tiden i et supermarked. Tre personer kom ind, og den ene spurgte den ansatte om noget og fik vedkommende væk fra kassen.
  Det udnyttede de to andre til at gå om bag kassen og stjæle cigaretterne.
  De tre personer kørte væk i en ældre, sort Nissan.
  Politiet har signalement af de to af gerningsmændene:
  Begge beskrives som østeuropæiske. Den ene er 40-50 år og fedladen med mørkt overskæg. Han var iført en Barcelona-trøje. Den anden var 50-60 år og krumrygget. Han bar grå kasket og gråt regnslag.
  Oplysninger til politiet på 1-1-4.
  